קלי רולנד

קלי רולנד (באנגלית: Kelly Rowland; נולדה כקלינדריה טריני רולנד ב-11 בפברואר 1981) היא זמרת, רקדנית ושחקנית אמריקאית. רולנד חברה לשעבר בלהקת "דסטיניז צ'יילד", יחד עם ביונסה נואלס ומישל ויליאמס. רולנד הוציאה ארבעה אלבומי אולפן יחד עם "דסטיניז צ'יילד". באוקטובר 2002 הוציאה רולנד אלבום סולו בשם "Simply Deep", הכולל את הסינגל "Dilemma" שהוא שיתוף פעולה עם נלי. השיר נכנס לפסגת מצעדי הבילבורד והמצעד הבריטי וזכה בפרס גראמי לביצוע הראפ המלודי הטוב ביותר, ובכך הפכה רולנד לחברת הלהקה הראשונה שמצליחה להכניס סינגל סולו לפסגת מצעד הבילבורד. הסינגל השני, "Stole" אמנם נכנס רק למקום 27 במצעד האמריקאי, אך במצעד הבריטי הגיע למקום השני. האלבום עצמו זכה להצלחה מתונה. האלבום הגיע למעמד פלטינה בבריטניה אולם במדינות אירופאיות, באוסטרליה ובארצות הברית הגיע רק למעמד זהב. האלבום מכר כשני מיליון וחצי עותקים ברחבי העולם, מתוכם כ-600,000 בארצות הברית. רולנד עבדה על אלבום הסולו השני שלה מאז 2004. במקור שם האלבום היה "My Story", אך לבסוף הוחלט על השם "Ms. Kelly". אלבום זה יצא ב-3 ביולי 2007. הסינגל הראשון מתוך האלבום היה "Like This" (דואט עם איב), שמלווה בקליפ. הלהיט הגדול ביותר מהאלבום היה הסינגל "Work",שהגיע ל-Top 10 בשמונה מדינות שונות ואף הגיע למקום הראשון במצעד ה-R&B הבריטי. הסינגל הגיע למעמד כסף בבריטניה ולמעמד פלטינה באוסטרליה ובאיטליה, ומכר מעל 300,000 עותקים ברחבי העולם. ב-2009 התארחה בסינגל "When Love Takes Over" לצד דייוויד גטה שנכנס ישירות למקום הראשון במצעד הסינגלים הבריטי והפך ללהיט בינלאומי. השיר הגיע למעמד פלטינה בתשע מדינות. אלבום האולפן השלישי של רולנד נקרא "Here I Am", וכלל שני להיטים: "Commander" ו-"Motivation". הסינגל "Commander" זכה להצלחה באירופה (בעיקר בבלגיה ובריטניה) ונכנס למקום הראשון במצעד להיטי המועדונים האמריקאי. בדומה ל-"Work" הסינגל הגיע למעמד כסף בבריטניה על מכירות של למעלה מ-200,000 עותקים. להיטה השני של רולנד מהאלבום "Motivation" היה לאחד הסינגלים המצליחים ביותר בקריירה של רולנד (יחד עם "Dilemma" ו-"When Love Takes Over"). אף על פי שלא נחל הצלחה באירופה הסינגל כן זכה להצלחה רבה בארצות הברית, כשהגיע ל-top 20 במצעד הסינגלים האמריקאי ולמקום הראשון במצעד שירי ה-R&B/היפ-הופ. הסינגל הגיע למעמד של פלטינה כפולה בארצות הברית על מכירות של למעלה מ-2,000,000 עותקים. ב-2013 הוציאה רולנד את אלבום האולפן הרביעי שלה "Talk a Good Game", שלא זכה להצלחה רבה ואף סינגל ממנו לא הפך ללהיט. בנוסף לפעילותה בתחום המוזיקה, רולנד שיחקה בשלושה סרטים, בהם פרדי נגד ג'ייסון. בשנת 2013 הצטרפה רולנד כשופטת בגרסה האמריקאית של ריאליטי המוזיקה המצליח, "אקס פקטור", לצד סיימון קאוול, דמי לובאטו ופאולינה רוביו. בשנת 2015 שיחקה בעונה השנייה של סדרת הדרמה "אימפריה" ברשת פוקס בתפקיד ליאה ווקר, אימו המנוחה של לושיוס ליון (טרנס הווארד) בצעירותו. בשנת 2019 הוציאה את השיר "Love You More At Christmas Time" כחלק מפסקול הסרט "Merry Liddle Christmas" אשר שודר ברשת "LifeTime" בו רולנד שיחקה וגם הייתה המפיקה של הסרט ביחד עם בעלה, באותה שנה גילמה את זמרת הנשמה גלאדיס נייט בסדרת הטלוויזיה "נשמה אמריקאית", אשר שודרה ברשת הטלוויזיה BET. בשנת 2020 הוציאה את השיר "Coffee". באותה שנה גם השתתפה בסרט "Black Is King" של ביונסה. בחודש אוקטובר 2020 הוציאה את השיר "Crazy". בשנת 2022 ביצעה הופעת אורח בפרק בעונתה השלישית של סדרת הטלוויזיה המצליחה מבית CBS, "נקודת שוויון" בכיכובה של קווין לטיפה; רולנד גילמה את מיסטי, זמרת על שמחליטה לפרוש, היא מקבלת מכתב מפחיד ממעריץ וזו שוכרת את מק'קול (לטיפה) כדי למצוא את האשם. בשנת 2004 החלה לצאת עם שחקן הפוטבול האמריקאי רוי ויליאמס והשניים התארסו מאוחר יותר באותה השנה, עם זאת, בני הזוג ביטלו אירוסיהם בינואר 2005. בשנת 2011 החלו רולנד ומנהלה האישי טים ווית'רספון לצאת. היא הודיעה על אירוסיה לות'רספון במהלך תוכניתה של קווין לטיפה בדצמבר 2013, השניים נישאו בקוסטה ריקה ב-2014. באותה שנה נולד בנם הראשון. ב-2021 נולד בנם השני. 2003: Simply Deep 2007: Ms. Kelly 2011: Here I Am 2013: Talk a Good Game 2008: Ms. Kelly: Diva Deluxe 2008: Ms. Kelly Deluxe Digital EP 2019: The Kelly Rowland Edition 2021: K EP 2007: BET Presents Kelly Rowland 2011: Sexy Abs with Kelly Rowland מדיה וקבצים בנושא קלי רולנד בוויקישיתוף אתר האינטרנט הרשמי של קלי רולנד (באנגלית) קלי רולנד, ברשת החברתית פייסבוק קלי רולנד, ברשת החברתית אקס (טוויטר) קלי רולנד, ברשת החברתית אינסטגרם קלי רולנד, ברשת החברתית טיקטוק קלי רולנד, סרטונים בערוץ היוטיוב קלי רולנד, במסד הנתונים הקולנועיים IMDb (באנגלית) קלי רולנד, באתר AllMovie (באנגלית) קלי רולנד, באתר Rotten Tomatoes (באנגלית) קלי רולנד, במסד הנתונים הקולנועיים KinoPoisk (ברוסית) קלי רולנד, באתר אפל מיוזיק (באנגלית) קלי רולנד, באתר ספוטיפיי קלי רולנד, באתר סאונדקלאוד (באנגלית) קלי רולנד, באתר Last.fm (באנגלית) קלי רולנד, באתר AllMusic (באנגלית) קלי רולנד, באתר MusicBrainz (באנגלית) קלי רולנד, באתר דיזר קלי רולנד, באתר Discogs (באנגלית) קלי רולנד, באתר Songkick (באנגלית) קלי רולנד, באתר Genius קלי רולנד, באתר SecondHandSongs קלי רולנד, באתר בילבורד (באנגלית) קלי רולנד, באתר טיידל (באנגלית) דפנה לוסטיג‏, נערת המצעדים: קלי רולנד היא כבר לא רק בת הדודה של ביונסה, באתר וואלה, 31 במאי 2011